HR Službeni list Europske unije C 103/13

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 103/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„PESCABIVONA”

EZ br.: IT-PGI-0005-01139-31.7.2013.

ZOZP ( X ) ZOI ( )

1. Naziv

„Pescabivona”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Naziv „Pescabivona” odnosi se na četiri ekotipa breskve koji su navedeni u nastavku, a potječu iz proizvodnog područja i u njemu su se razvili:

„Murtiddara” ili „Primizia Bianca”, „Bianca”, „Agostina”, „Settembrina”.

U trenutku stavljanja na tržište voće sa ZOZP-om „Pescabivona” mora zadovoljiti važeće propise koji se odnose na trgovinu breskvama i nektarinama te imati sljedeća kvalitativna svojstva:

— breskve durancije s bijelim mesom koje se ne topi u ustima, oblog oblika, bijelo-žuto-zelene boje u podlozi pokožice i pretežno crvene nijanse (voće ekotipa Settembrina ima crvenu crtu duž spoja),

— pretežno crvena boja kože zauzima ograničenu površinu koja ne smije prelaziti 50 %,

— najmanje vrijednosti fizičko-kemijskih parametara prihvaćene za svaki ekotip navedene su u sljedećoj tablici:

Ekotip Topive suhe tvari Omjer topivih suhih tvari/titracijske kiselosti Čvrstoća mesa Murtiddara ili Primizia Bianca > 10 > 1,20 > 3 Bianca > 10 > 1,20 > 3 Agostina > 10 > 1,20 > 3 Settembrina > 10 > 1,20 > 3,5

Topive suhe tvari izražene su u °Bx. Omjer topivih suhih tvari/titracijske kiselosti izražen je u Bx/meq u 100 ml. Čvrstoća mesa mjeri se vrškom penetrometra dužine 8 mm i izražava se u kg/0,5 cm2.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Sve proizvodne faze, od proizvodnje do berbe, moraju se provoditi u određenom zemljopisnom području.

3.6. Posebna pravila za rezanje, ribanje, pakiranje itd.

—

3.7. Posebna pravila o označivanju

Na etiketi se moraju nalaziti i biti u istom vidnom polju naziv „Zaštićena oznaka zemljopisnog podrijetla”, simbol Europske unije i logotip koji obilježava proizvod i sadržava natpis „Pescabivona”, koji je prikazan u nastavku.

Dopuštena je upotreba natpisa koji se odnose na privatne robne marke pod uvjetom da su navedeni natpisi manjih dimenzija u odnosu na logotip „Pescabivona” i da nemaju pohvalan ton te da svojim sadržajem ne dovode potrošača u zabludu.

4. Sažeta definicija zemljopisnog područja

Proizvodno područje breskve „Pescabivona” obuhvaća dijelove općine Bivona (AG) i dijelove drugih susjednih općina poput Alessandria della Rocca (AG), S. Stefano Quisquina (AG), S. Biagio Platani (AG) i Palazzo Adriano (PA).

5. Povezanost sa zemljopisnim područjem

5.1. Posebnosti zemljopisnog područja

Zemljopisno područje koje se nalazi u unutrašnjosti Sicilije obilježava brežuljkast i brdski reljef, zaštićen planinskim lancem Sicani, a smješten je unutar hidrogeografskog bazena rijeke Magazzolo. Klima je blaga ujesen, zimi i u proljeće, a najniže zimske temperature jamče potrebnu svježinu. Ljeta su suha i vrlo topla. U pedološkom pogledu područje obilježavaju sirozem, smeđa tla i strma tla. Debljina tala kreće se od srednje do duboke; porozna su, propusna i sadržavaju organske tvari sa subalkalnom ili neutralnom reakcijom.

5.2. Posebnosti proizvoda

Posebna obilježja breskve „Pescabivona” čine ograničena površina pretežno crvene boje pokožice koja ne smije prelaziti 50 % i velika slatkoća vrlo mesnate srži, s visokim postotkom šećera u odnosu na kiseline. Vrijeme zrenja mijenja se ovisno o četiri ekotipa i kreće se od prve polovine lipnja do kraja listopada.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Zahtjev za priznavanje ZOZP-a „Pescabivona” temelji se na ugledu proizvoda koji potrošači povezuju s njegovom bojom pokožice koja je pretežno crvena i rasprostire se na ograničenoj površini koja ne smije biti veća od 50 %, njegovim osobito ugodnim okusom koji je vrlo sladak zbog visokog postotka šećera u odnosu na kiseline te vrlo mesnatom srži. Podjela razdoblja zrenja, ovisno o jednom od četiri ekotipa, omogućuje dobivanje proizvoda visoke kvalitete i u razdobljima godine u kojima su ponuda i kvaliteta bresaka slabije, uglavnom zbog klimatskih razloga.

Uzgoj bresaka u predmetnom zemljopisnom području seže u 1950-e godine, a u prvim su specijaliziranim nasadima sjeverno od općine Bivona zasađene najbolje lokalne sorte potekle iz sadnica kao sadnog materijala. Od raznog je sadnog materijala jedan bio osobito cijenjen te je nazvan „Agostina” zbog razdoblja u kojem zrije. S vremenom, zahvaljujući specijaliziranosti zemljopisnog područja za uzgoj bresaka, poljoprivrednici su odabrali tri druga ekotipa: „Murtiddara” i „Bianca”, srednjeg razdoblja sazrijevanja, te „Settembrina”, koja kasno dozrijeva.

Na kulturnoj razini mogu se naći i čimbenici koji omogućuju razumijevanje veze breskve „Pescabivona” sa zemljopisnim područjem. Povijest, tradicija i gospodarstvo predmetnoga gospodarskog područja utjecali su na ugled breskve „Pescabivona”. O njima svjedoči pozitivan prijam potrošača na sajmu koji se održava svake godine u Bivoni od 1984. te objave u znanstvenoj literaturi i djelima namijenjenima širem čitateljstvu. Prema članku naslovljenom „A Bivona c’è una pesca a polpa bianca che…” („U Bivoni nalazimo breskvu čije je meso bijele boje koje... ”) (objavljeno u časopisu „L'Informatore Agrario” Verona, XXXVIII (24.), 1982.), „Pescabivona” se svrstava među glavne sicilijanske sorte s bijelim mesom, koja zahvaljujući svojim organoleptičkim svojstvima omogućuje opskrbu specifičnog tržišta u najvećim sicilijanskim gradovima. U članku pod naslovom „Vecchie varietà per una nuova peschicoltura in Sicilia” („Stare sorte u službi novog uzgoja bresaka”) (objavljen u dodatku časopisu „L'Informatore Agrario” 27/2006.) u kojem se uspoređuju svojstva sicilijanskih bresaka sa svojstvima bresaka međunarodnih kultivara, spominju se osobiti ekotipovi breskve „Pescabivona” te posebno napori koje ulažu poljoprivrednici u vrednovanje autohtonih sorti. Napokon, članci objavljeni u turističkim časopisima ističu posvećenost te sicilijanske regije u području uzgoja bresaka i spominju važnost voća za mjesto Bivona – kojem je nadjenut naziv „glavni grad breskve” – a od kojeg potječu naziv i ugled breskve „Pescabivona” (Terre del vino, „Ha il sapore dell'autunno la pesca di Bivona” („Breskva iz Bivone ima jesenski okus”), str. 80., broj 10., listopad 2007.; laRepubblica.it – „In gita a Bivona per fare un pieno di pesche doc” („Na putu za Bivonu radi opskrbe breskvama zaštićenog podrijetla”) od 24.8.2012., http://www.lafrecciaverde.it – „Agroalimentare: Pescabivona, una storia nata lungo il Magazzolo” (Poljoprivredno-prehrambena tema: Pescabivona, priča nastala na obalama Magazzola) od 20.11.2010.).

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità e sicurezza” (Kvaliteta i sigurnost) u gornjem desnom uglu ekrana i zatim na „Disciplinari di Produzione all’esame dell’UE” („Specifikacije podnesene na razmatranje EU-u”).

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.